Beth Brodericková

Elizabeth Alice Brodericková (neprechýlene Elizabeth Alice Broderick; * 24. február 1959, Falmouth, Kentucky, USA) je americká herečka, ktorá v rokoch 1996 až 2003 stvárnila postavu Zeldy Spellman v televíznom seriáli Sabrina – mladá čarodejnica.

 Detstvo a mladosť 

Beth Brodericková sa narodila ako Elizabeth Alice Broderick 24. februára 1959 v meste Falmouth v štáte Kentucky. Vyrastala v Huntingtone Beach v Kalifornii, kde už od útleho veku prejavovala záujem o herectvo a umenie. Bola veľmi cieľavedomá – herectvu sa chcela venovať od detstva.

Študovala na americkej hereckej škole American Academy of Arts v Pasadene, ktorú absolvovala už ako 18-ročná. Po škole sa presťahovala do New Yorku, kde začala svoju profesionálnu kariéru – najprv v menších divadelných projektoch a neskôr vo filme.

 Kariéra 

Na začiatku svojej kariéry Brodericková vystupovala pod svojim menom Elizabeth Alice Broderick, neskôr používala pseudonym Norris O'Neal. Debutovala v dvoch erotických filmoch – In Love (1983) a Bordello: House of the Rising Sun (1985). V oboch stvárnila postavy lesbičiek, no filmy boli finančne neúspešné.

Prvú výraznejšiu rolu získala vo filme Návrat do rodného mesta z roku 1988, kde si zahrala po boku herca Marka Harmona. V roku 1992 si zahrala v televíznej dráme Dievča na telefón. V rovnakom roku si po boku hercov ako Anthony Perkins, Amy Ryan a Rosanna Arquette zahrala v televíznom filme Vraždy v temnom lese. 

V rokoch 1996 až 2003 Brodericková stvárňovala čarodejnicu Zeldu Spellman, v televíznom seriáli Sabrina – mladá čarodejnica. Brodericková sa objavila vo väčšine epizód počas prvých šiestich sérií seriálu. V siedmej sérii jej postava odchádza a objavuje sa v seriáli už len okrajovo. Okrem hereckej úlohy sa Brodericková zapojila aj do réžie – režírovala tri epizódy seriálu. 

V roku 2007 si zahrala vo filme Obeť zla, kde stvárnila fanatickú náboženskú ženu, ktorá spolu s manželom a bratom mučí páry porušujúce pravidlá cudnosti počas kempovania. 

V roku 2014 hosťovala v televíznom seriáli Melissa a Joey. V rovnakom roku hrala v dráme Dvojkrok.

V roku 2018 sa pripojila k hereckému obsadeniu ako Patricia Clarkson, Amy Adams, Taylor John Smith a Elizabeth Perkins v televíznom seriáli Ostré predmety. 

V roku 2024 si Brodericková opäť zahrala po boku Caroline Rhea, svojej kolegyne zo seriálu Sabrina – mladá čarodejnica a spolu účinkovali vo vianočnom filme televízie Hallmark s názvom Holiday Mismatch. Vo filme hrajú dve matky, ktoré náhodou zoznámia svoje dospelé deti cez zoznamovaciu aplikáciu. 

Brodericková účinkovala aj v mnohých divadelných predstaveniach.
 Súkromný život 
Brodericková mala ročný vzťah s režisérom Brianom De Palmom počas nakrúcania filmu Ohňostroj márnosti, z roku 1990. Jej prvým manželom bol Brian Porizek v rokoch 1998 až 2000. V apríli 2005 sa vydala za Scotta Paettyho.

Je spoluzakladateľkou organizácie Momentum, jednej z prvých iniciatív v New Yorku zameraných na pomoc ľuďom s HIV/AIDS. Rovnako patrí medzi zakladajúcich členov Celebrity Action Council v rámci rehabilitačného programu City Light pre ženy, ktorý aktívne pomáha bezdomovkyniam zvládnuť závislosti a získať pracovné zručnosti.

Od roku 2014 žije Brodericková v Austine v Texase, kde sa venuje účinkovaniu v nezávislých filmoch a miestnych divadelných inscenáciách.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Divadelné herečky USA
Kategória:Osobnosti z Kentucky